१९६५-१९८२ तक रेडियो लंडन, एल.बी.सी. और रेडियो केंट जैसे रेडियो प्रसारण से सलीम शाहिद तथा महेंद्र कौल जैसे प्रसारकों ने बोलचाल वाली हिंदी तथा हिंदी गानों का खूब विस्तार किया। ऐसे ही एक बार बातचीत के दौरान टी.वी. प्रेज़ेंटर रजनी कौल ने मुझे बताया कि उन्होंने स्कॉटलैंड की एक स्कॉटिश बच्ची को 'बॉबी' फ़िल्म का गाना 'और चाबी खो जाए' गाते हुए सुना तो वह उससे पूछे बग़ैर न रह सकीं कि यह गाना उसने कहाँ से सीखा, तो उसने बताया, रेडियो से। बी.बी.सी. का रेडियो कार्यक्रम 'अपना ही घर समझिए' २२ सालों तक चला। इस कार्यक्रम के श्रोता केवल हिंदुस्तानी ही नहीं थे। मुख्यधारा के कमर्शियलस में नयापन लाने के लिए व्यापारिक संस्थाएँ हिंदी शब्दों के साथ सितार की धुने, तथा तबले की संगत का प्रयोग लगी थी। १९७० में तो रेडियो के हिंदी कार्यक्रमों की जैसे बाढ़-सी आ गई। अस्सी के दशक में साउथ लंदन की रेडियो स्टार वंदना सक्सेना की आवाज़ को आज भी लोग याद करते हैं। १९७० से ८० के दशक में ढेरों हिंदी-उर्दू बोलचाल में पायरेट रेडियो स्टेशन मशरूम की तरह उगने शुरू हो गए। एक घंटे से लेकर अट्ठारह घंटों तक हिंदी गानों और फ़ोन इन रेडियो कार्यक्रम प्रसारित होने लगे थे। साउथहॉल से प्रसारित सनराइज़ रेडियो जो अब लंदन की पहचान बन गया है उस समय पायरट रेडियो के ही तरह प्रसारित होता था। आज सनराइज़ रेडियो के हिंदी प्रसारक हिंदी बोलने और सीखने वालों के आदर्श रोल मॉडल और चहेते कलाकार हैं। रवि शर्मा, राम भट्ट, निखिल कौशिक और संजय शर्मा की आवाज़ें हिंदी लोगों के लिए अनुकरणीय हो उठी है।